
PëR KRIJIMIN E Qendrës së Shërbimeve Arsimore (qsha)[footnoteRef:1] [1:  VKM nr.1013, datë 10.12.2010 është botuar  në Fletoren Zyrtare nr.176, dhjetor 2010.
VKM nr.371, datë 26.4.2017 është botuar në Fletoren Zyrtare nr.100, maj 2017.] 

(Ndryshuar me vkm nr.371, datë 26.4.2017)
(I përditësuar)
Në mbështetje të nenit 100 të Kushtetutës, të nenit 10 të ligjit nr.9000, datë 30.1.2003 “Për organizimin dhe funksionimin e Këshillit të Ministrave”, të ligjit nr.10 171, datë 22.10.2009 “Për profesionet e rregulluara në Republikën e Shqipërisë”, dhe të nenit 10 të ligjit nr.10 190, datë 26.11.2009 “Për buxhetin e vitit 2010”, të ndryshuar, me propozimin e Ministrit të Arsimit dhe Shkencës, Këshilli i Ministrave 

VENDOSI: 

1. Krijimin e Qendrës së Shërbimeve Arsimore (QSHA), mbi bazën e AVA-së, APRIAL-it dhe Drejtorisë së Provimit të Shtetit, të krijuar për herë të parë në kuadër të AKP-së. 
2. QSHA-ja është person juridik, publik dhe buxhetor, në varësi të Ministrit të Arsimit dhe Shkencës. 
3. QSHA-ja është institucion i posaçëm për organizimin, monitorimin, mbikëqyrjen e problemeve të reformës arsimore për sigurimin e cilësisë në fushën e vlerësimit të arritjeve dhe të provimeve. Ajo ushtron funksion teknik, profesional, mbështetës dhe rekomandues të politikave të vlerësimit dhe të organizimit të provimeve të maturës e të shtetit.
4. Shfuqizuar.
5. Shfuqizuar.
6. Shfuqizuar.
7. Shfuqizuar.
            8.  QSHA-ja kryen këto funksione: 
a) Zhvillon provimet kombëtare, kryen procesin e vlerësimit të arritjes së nxënësve dhe administron bazën e të dhënave të këtyre rezultateve. 
b) Kryen dhe administron vlerësime të jashtme kombëtare dhe ndërkombëtare dhe/ose me kampionim për arritjet e nxënësve të sistemit arsimor parauniversitar.
c) Ofron kontribut në hartimin e politikave arsimore e të strategjive dhe në zbatimin e tyre. 
ç) Përpunon dhe analizon rezultatet e provimeve kombëtare, të vlerësimeve, të provimeve të shtetit, sipas standardeve bashkëkohore, dhe raportet vjetore të cilat i publikon. 
d) Organizon dhe administron Provimin e Shtetit, që zhvillohet përmes teknologjisë digjitale, duke bashkëpunuar me autoritetet kompetente përkatëse, sipas ligjit për profesionet e rregulluara. 
dh) Krijon bazën shtetërore të të dhënave për kandidatët e regjistruar në Provimin e Shtetit. 
e) Digjitalizon fondet e pyetjeve të miratuara nga komisionet e Provimit të Shtetit dhe e zhvillon këtë provim, përmes teknologjisë digjitale. 
ë) Trajnon periodikisht personelin organizues dhe mbikëqyrës të Provimit të Shtetit dhe të provimeve kombëtare. 
f) Publikon on-line programin orientues të këtij provimi dhe fondet e pyetjeve për çdo profesion të rregulluar. 
g) Administron bazën e të dhënave për arsimin parauniversitar. 
gj) Krijon, arkivon, përditëson dhe administron bazën elektronike të të dhënave për arritjet e nxënësve në provimet kombëtare. 
h) Kontribuon në hartimin e akteve ligjore dhe nënligjore, të cilat janë pjesë e objektit të veprimtarisë së saj.
9. Shfuqizuar.
10. Shfuqizuar.
11. Shfuqizuar.
12. Efektet financiare, që rrjedhin nga zbatimi i këtij vendimi, për vitin 2010, do të përballohen nga buxheti i këtij viti, miratuar për Ministrinë e Arsimit dhe Shkencës. 
13. Për punonjësit, të cilët pas riorganizimit humbasin vendet e punës, të zbatohen dispozitat e Kodit të Punës. 
14.Vendimet nr.135, datë 14.3.2007 e Këshillit të Ministrave “Për krijimin e Agjencisë Qendrore të Vlerësimit të Arritjeve të Nxënësve dhe për shkrirjen e Qendrës Kombëtare Arsimore të Vlerësimit dhe Arritjeve”, të ndryshuar, dhe nr.503, datë 16.4.2008 “Për krijimin e Agjencisë Kombëtare të Pranimeve në Institucionet e Arsimit të Lartë”, shfuqizohen. 
15. Ngarkohen Ministria e Arsimit dhe Shkencës dhe Ministria e Financave për zbatimin e këtij vendimi. 
Ky vendim hyn në fuqi menjëherë pas botimit në Fletoren Zyrtare.

